TUT-lesings weens protesaksie opgeskortArgieffoto van die Tshwane-Universiteit van Tegnologie Akademiese bedrywighede by die Tshwane-Universiteit vir Tegnologie (TUT) is Woensdag tot verdere kennisgewing opgeskort weens protesaksie wat bedrywighede by die instansie sedert Maandag ontwrig. Volgens Willa de Ruyter, woordvoerder van TUT, is dié besluit gegrond op die feit dat daar geen dienste by koshuise op kampus beskikbaar is nie. “Die bestuur is ook bekommerd oor studente se veiligheid, daarom moet studente die koshuise vir eers verlaat,” verduidelik De Ruyter. Dié besluit volg kort ná lesings by die instansie in Februarie ook opgeskort is te midde van voortgesette studentebetogings. Maroela Media het vroeër berig studente is grootliks ontevrede oor universiteite oor die hele land heen se hantering van agterstallige skuld, asook ŉ gebrek aan finansiering deur die nasionale finansiële hulpskema vir studente (NSFAS). Daar is ook ontevredenheid rakende behuising en vervoer. De Ruyter het verlede maand verduidelik dat die studente ontevrede is oor kwessies wat op ŉ nasionale vlak hanteer moet word. Sy het vroeër gesê die universiteitsbestuur se hande is grootliks afgekap omdat kwessies soos NSFAS-betaling by NSFAS berus. “Die veiligheid van die studente, personeel en eiendom bly die bestuur se eerste prioriteit. Weens die onbestendigheid en onvoorspelbaarheid van die huidige situasie, het die universiteit geen ander keuse as om akademiese aktiwiteite tot verdere kennisgewing te staak nie,” sê De Ruyter. Sy verseker mense wel dat die instansie met NSFAS en ander belangrike rolspelers sal beraadslaag om die huidige situasie op te los. Geskeduleerde aktiwiteite waaronder komende gradeplegtighede sal voortgaan. TUT vra om verskoning vir moontlike ongerief weens die situasie. Bywerking van inligting sal gereeld op die universiteit se webwerf geplaas word.